
Online Növényhatározó a Környezetmérnök Oktatás Szolgálatában

Rohamosan fejlődő világunkban a különböző vezeték nélküli kommunikációs eszközök megjelenésével, illetve ezek egyre bővülő eszköztárával ma már lehetséges, hogy szinte bárhonnan kapcsolódhassunk a világhálóra. Ezt célszerű kihasználni egy növényhatározó szerkesztése esetén is, mivel használata egyszerűbb a papíralapú növényhatározóknál. Ezen kívül a meglévő növényhatározók csak főként a rendszertani hierarchia, valamint alaktani sajátosságok alapján rangsorolnak. Az általam készített növényhatározó viszont az élőlény és környezete közötti kapcsolatokra helyezi a hangsúlyt.
Kutatásom célja egy egységes adatbázis létrehozása volt, amely a növényfajok morfológiai sajátosságait, fő ökológiai mutatóit, valamint az Általános Nemzeti Élőhely-osztályozási Rendszer által definiált élőhelytípusokba történő besorolását tárolja. Ezen felül az adatbázis tartalmazza magát az Általános Nemzeti Élőhely-osztályozási Rendszer fő illetve alkategóriáit, valamint a hozzájuk tartozó rövid leírást, és az adott élőhely Élőhely ismereti útmutatóját is.
További célom a bioindikáción alapuló környezetértékelés, ökológiai szempontú állapotértékelés és élőhely-felmérés során a társulásalkotó fajok gyors és hatékony azonosításának elősegítése volt.
Az elkészült határozóban három különböző szempontrendszer paraméterei szerint rendszerezve vannak tárolva az egyes növényfajok. Ezek a szempontrendszerek: morfológiai szempontrendszer, ökológiai szempontrendszer, élőhely szempontrendszer. Azért tartottam fontosnak több szempont szerint is kategorizálni a növényfajokat, mert így sokkal gazdagabb, tartalmasabb, pontosabb betekintést nyerhetünk az egyes élőhelyek, és az ott élő növényfajok kapcsolatáról az egyes élőhelyek elhelyezkedése, tulajdonságai, és az ökológiai mutatók figyelembevételével.



